
REFERAT
Privind conferirea titlului de Cetăţean de Onoare al Municipiului Timişoara 
domnului Prof. Dr. Doc. Aurel Carol Nanu
Având în vedere solicitarea cu numarul SC2015-740 din data 14.01.2015 din iniţiativa domnului consilier Bogdan Herzog, a fost propus pentru acordarea titlului de Cetăţean de Onoare domnul Aurel Carol Nanu.
 În 23 mai 1921, la Turda, chiar în inima Ardealului, se năştea Aurel Carol Nanu, fiul lui Aureliu şi al Paraschivei. Tradiţia în această familie cerea ca cei mai buni să devină dascăli. Însă, în 1931 părinţii se mută la Sibiu, tatăl fiind profesor la Şcoala Normală. Aici tânărul Aurel Nanu începe cursurile liceale la terminarea cărora se va abate de la tradiţie, devenind primul dintre inginerii familiei şi astfel, un deschizător de drumuri. A dat admitere şi a intrat la Şcoala Politehnica din Bucureşti dar, pentru că majoritatea colegilor săi de liceu luaseră drumul Timişoarei şi mai ales pentru renumele pe care Şcoala Politehnica din Timişoara îl avea şi-l are şi-n aceste vremi, Aurel Nanu dă admitere şi aici devenind astfel student al Facultăţii de Electromecanică de la Şcoala Politehnică din Timişoara. 

În anul universitar 1946-1947, Aurel Nanu devine cadru didactic asociat la Catedra de Matematici condusă de profesorul G.T. Gheorghiu a Şcolii Politehnica din Timişoara. Întâlnindu-l în anul 1947 în această ipostază, profesorul Plauţius Andronescu, titularul disciplinei de Bazele Electrotehnicii, l-a angajat asistent la catedra pe care o conducea.  Şi astfel, Aurel  Nanu se înscrie pe traiectoria didactică urcând, treaptă cu treaptă, până în vârful piramidei. Pentru meritele deosebite în activitatea ştiinţifică, profesorul Aurel Nanu a fost distins de către Ministerul Învăţământului, în 1974 şi 1976, cu premiul I, respectiv II. Se poate afirma, fără a greşi, că profesorul Nanu, care a pus bazele acestui domeniu încă din 1953, este părintele tehnologiilor neconvenţionale din România. 

În anul 1975, profesorul Nanu a înfiinţat, în cadrul specializării Tehnologia Construcţiilor de Maşini de la Facultatea de Mecanică, o grupă de specializare în Tehnologii neconvenţionale pe care, în anul 1980, o transformă în specializare de sine stătătoare, prima de acest fel din ţară.  Această şcoală nouă  a fost nucleul în jurul căruia s-a format şi s-a consolidat Catedra de Tehnologie Mecanică sau, aşa cum toată lumea o cunoaşte:,, Catedra lui Nanu”. 

 În semn de recunoaştere a meritelor ştiinţifice, trei universităţi de prestigiu îi decernează titlul de Doctor Honoris Causa. Realizările sale au atras atenţia prestigiosului Centru Biografic Internaţional din Anglia, care l-a nominalizat la premiul Omul internaţional al anului”, pentru anii 1998/1999 şi 1999/2000, la ,,Premiul pentru realizări 
deosebite în secolul 20”, premiu ce se acordă o dată la o sută de ani, precum şi pentru Medalia de Onoarea a Mileniului 2000.
             Prin urmare, propunem acordarea titlului de Cetăţean de Onoare al municipiului Timişoara domnului Aurel Carol Nanu, pentru vasta sa activitate ce a condus la promovarea municipiului Timişoara.
Viceprimar,                                                                                              p. Secretar,
Dan Diaconu                                                                                             Simona Dragoi
Director,                                                                                                 

Direcţia Comunicare

Alina Pintilie 
                                                                                                           

Inspector de specialitate
Calota Annemarie Alina
Avizat juridic
 Red.A.M.A                                                                                                                                                Cod  FO 53-01,ver.2

